Petrolul a cochetat cu play-offul Superligii, dar a terminat campionatul în genunchi. Ploieștenii s-au salvat de la retrogradare în penultima etapă, însă în perspectiva sezonului viitor lucrurile nu sunt deloc îmbucurătoare.
Clubul se confruntă cu mari probleme financiare, care aproape îl sufocă. Fotbaliștii au fost trimiși în vacanță fără bani, având trei salarii restante. Din acest motiv, jucătorii care erau la final de contract nu și-au mai prelungit contractele.
Au plecat deja Bart Meijers, Jair și Diomande, iar Gicu Grozav ezită să-și prelungească contractul. Fostul internațional este curtat intens de Dinamo, care i-a pus în față o ofertă greu de refuzat.
Petrolul are și interdicție la transferuri, din cauza unei datorii mai vechi. În aceste condiții, nu a putut perfecta niciun angajament nou. Clubul condus de Marian Copilu așteaptă o infuzie de capital, pentru a putea plăti datoria și a acoperi golurile lăsate de plecarea fotbaliștilor.
În afara celor care nu și-au prelungit contractele pleacă și alți fotbaliști. Irobiso, Musi și Denis Radu trebuie să se întoarcă la cluburile de unde au fost împrumutați.
Pentru ca scenariul să fie chiar de coșmar, primarul Ploieștiului s-a delimitat de club, deși în luna martie promisese sprijin.”Unii din conducerea clubului sunt golănei”, a spus primarul Andrei Volosevici, paradoxal în contextul în care clubul a anunțat plata unor restanțe financiare, privind datoriile la buget și cele pentru chiria stadionului.
Cea mai mare problemă rămâne însă cea a datoriilor față de jucători. Aceștia sunt nemulțumiți nu doar că nu și-au primit banii, ci și că aceștia au fost cheltuiți în alte scopuri de conducerea clubului.
Spre exemplu, la ultima etapă, care nu mai avea nicio miză, deplasarea la Iași a fost făcută cu avionul. Înainte, la meciul cu Dinamo, jucat la București, echipa a fost cazată la Marriot, deși putea să plece de la Ploiești, în ziua partidei. În finalul sezonului, situația a fost detensionată de președintele Claudiu Tudor. Acesta și-a amanetat mașina pentru a obține un împrumut, din care să ofere niște prime pentru victoria cu Oțelul.
Petrolul se află în anul centenarului. Din cauza problemelor financiare, singurul eveniment desfășurat în acest sens a fost un turneu de juniori. Se speră ca Răzvan Lucescu să vină cu PAOK Salonic, pentru un meci aniversar în septembrie. Totul în virtutea faptului că Răzvan a fost antrenor la Petrolul. La fel și Nae Constantin, secundul său, tehnicianul care a promovat echipa în Superliga României.
Reunirea Petrolului, fixată de antrenorul Laszlo Balint, este programată săptămâna viitoare, la 3 iunie. În plan sunt două cantonamente, unul la Mogoșoaia, și unul în Slovenia, dar situația financiară a clubului nu garantează derularea lor.